ຣັຖບານໄທ ຍົກເລີກໜັງສືເດີນທາງ ຂອງອະດີດນາຍົກຣັຖມຸນຕຣີ ທັກສິນ ຊິນນະວັດ
ຂ່າວສຳຄັນອື່ນໆ: ເກົາຫລີເໜືອ ສເລີມສລອງ ວັນເກີດ ຜູ້ກໍ່ຕັ້ງປະເທດ ທັງໆທີ່ໄດ້ເກີດຄວາມເຄັ່ງຕຶງ; ການລົງທຶນ ໂດຍກົງ ຂອງຕ່າງປະເທດໃນຈີນ ໄດ້ຫລຸດລົງ
ໄທ ໄດ້ຍົກເລີກ ໜັງສື ເດີນທາງ ຂອງອະດີດ ນາຍົກຣັຖມຸນຕຣີທັກສິນ ຊິນນະວັດ ໃນຖານ ພົວພັນກັບ ການປະທ້ວງ ທີ່ເຮັດໃຫ້ ປະເທດໄທ ຕົກຢູ່ໃນວິກິຕການ ທາງດ້ານການເມືອງ ເລິກລົງໄປຕື່ມອີກ ໂຄສົກ ຣັຖບານໄທ ທ່ານປະນິທານວັຕນະຍາກອນ ກ່າວວ່າ ກະຊວງ ການຕ່າງປະເທດ ໄດ້ຍົກເລີກ ໜັງສືເດີນທາງຂອງທ່ານທັກສິນ ຍ້ອນທ່ານ ໄດ້ຍຸແຍ່ ໃຫ້ພວກ ສນັບສນຸນທ່ານ ບຸກເຂົ້າໄປໃນກອງປະຊຸມ ສຸດຍອດອາຊ່ຽນ ທີ່ພັທຍາ ເມື່ອສັບປະດາແລ້ວ ຊຶ່ງເຮັດໃຫ້ທາງການໄທ ຕ້ອງໄດ້ລົ້ມເລີກ ກອງປະຊຸມດັ່ງກ່າວ ໄດ້ມີການອອກ ໝາຍຈັບທ່ານທັກສິນ ແລະ 14 ຜູ້ນຳ ພັກຝ່າຍຄ້ານ ໃນຂໍ້ຫາ ຈັດການ ໂຮມຊຸມນຸມ ປະທ້ວງແບບຜິດກົດໝາຍ ແລະຍຸແຍ່ ໃຫ້ມີການ ກະທຳ ທີ່ເປັນ ອາຊຍາກັມ ອະດີດນາຍົກຣັຖມຸນຕຣີໄທ ທີ່ຖືກໂຄ່ນລົ້ມ ໃນການ ກໍ່ຣັຖປະຫານ ໂດຍພວກທະຫານ ໃນປີ 2006ໄດ້ກ່າວຖແລງ ຕໍ່ພວກປະທ້ວງ ທຸກໆຄືນ ໂດຍຜ່ານ ທາງວີດີໂອ ແລະໂທຣະສັບຮຽກຮ້ອງໃຫ້ ທຳການປະຕິວັດ ທ່ານທັກສິນ ໄດ້ໄປລີ້ພັຍ ດ້ວຍຄວາມສະມັກໃຈຢູ່ຕ່າງປະເທດ ເພື່ອຫລີີກລ່ຽງ ການຖືກໂທດ ຈຳຄຸກ ເປັນເວລາ 2 ປີ ໃນຂໍ້ຫາສໍ້ຣາດບັງຫລວງ ເກົາຫລີເໜືອ ທຳການ ສເລີມສລອງ ເປັນການໃຫຍ່ໃນວັນ ພຸດມື້ນີ້ ເນື່ອງໃນໂອກາດ ວັນເກີດ ຂອງຜູ້ນຳ ທີ່ກໍ່ຕັ້ງ ເກົາຫລີີເໜືອນຶ່ງມື້ ຫລັງຈາກ ທີ່ໄດ້ປະກາດວ່າ ຕົນໄດ້ຂັບໄລ່ ຄະນະກວດກາ ນິວເຄລັຽຂອງອົງການ ສະຫະປະຊາຊາດ ແລະເລີ້ມ ໂຄງການ ສ້າງອາວຸດ ນິວເຄລັຽ ຄືນໃໝ່ ສື່ມວນຊົນ ຂອງທາງການ ເກົາຫລີເໜືອ ກ່າວວ່າ ການສເລີມສລອງ ວັນແຫ່ງ ດວງອາທິດຊຶ່ງເປັນວັນພັກ ເນື່ອງໃນໂອກາດ ວັນເກີດ ຂອງທ່ານກິມ ອິລ ຊຸງນັ້ນ ໄດ້ຈັດຂຶ້ນທີ່ນະຄອນຫລວງ ພຽງຢາງ ຜູ້ຄົນ ຈຳນວນ ຫລາຍສິບພັນຄົນ ໄດ້ພາກັນເຂົ້າ ແຖວຍາວຢຽດເພື່ອໄປຢ້ຽມ ບ່ອນເກີດ ຂອງມື້ລາງ ຜູ້ນຳ ເກົາຫລີເໜືອ ທີ່ນະຄອນຫລວງ ພຽງຢາງແລະໂທຣະພາບ ຂອງທາງການ ກໍໄດ້ອອກອາກາດ ສາຣະຄະດີ ແລະລາຍການ ພິເສດຕ່າງໆກ່ຽວກັບ ຄວາມຊົງຈຳ ໃນໂຕທ່ານ ນອກນັ້ນ ສື່ມວນຊົນ ຂອງທາງການ ຍັງໄດ້ຮຽກຮ້ອງໃຫ້ມີ ຄວາມຈົງຮັກພັກດີ ແບບບໍ່ມີ ການສັ່ນຄອນ ຕໍ່ລູກຊາຍ ຂອງທ່ານ ແລະຜູ້ນຳຂອງເກົາຫລີເໜືອ ໃນປັດຈຸບັນ ຄືທ່ານກິມ ຈົງ ອິລ ຣັຖບານຈີນ ກ່າວວ່າ ການລົງທຶນ ໂດຍກົງ ຂອງຕ່າງປະເທດ ຢູ່ຈີນໄດ້ຫລຸດລົງ ໃນເດືອນ ມີນາ ຜ່ານມາ ນັບເປັນເດືອນ ທີ 6 ລຽນຕິດ ກະຊວງ ການຄ້າຂອງຈີນ ປະກາດ ໃນວັນພຸດ ມື້ນີ້ວ່າ ຂະນະທີ່ ການລົງທຶນ ຂອງຕ່າງປະເທດໄດ້ຫຼຸດລົງ 9 5% ຈາກໄລຍະ ດຽວກັນ ຂອງປີທີ່ແລ້ວ ເປັນ 8 ພັນ 400 ລ້ານໂດລາໃນເດືອນມີນາ ກໍຈິງ ແຕ່ ການຫລຸດລົງ ທີວ່ານີ້ ກໍບໍ່ໄດ້ຮ້າຍແຮງ ຄືກັນກັບຫລາຍໆເດືອນ ກ່ອນໜ້ານັ້ນ ໃນເດືອນມັງກອນ ຜ່ານມາ ການລົງທຶນ ໂດຍກົງຂອງຕ່າງປະເທດ ຢູ່ຈີນ ໄດ້ຫລຸດລົງ 32 7% ຈາກເດືອນດຽວກັນ ຂອງປີ 2008 ຂະນະທີ່ເດືອນກຸມພາ ໄດ້ຫລຸດລົງ 15 8% ທຽບໃສ່ ໄລຍະດຽວກັນ ຂອງປີຜ່ານມາ ຈີນແມ່ນບ່ອນທີ່ ຕ່າງປະເທດ ໄປລົງທຶນ ຫຼາຍທີ່ສຸດ ແຕ່ບັນດາ ບໍຣິສັດ ຕ່າງໆໄດ້ພາກັນ ຍົກເລີກ ຫລືບໍ່ ກໍເລື່ອນ ການໃຊ້ຈ່າຍ ໃນການຕັ້ງ ໂຮງຈັກໂຮງງານ ແລະການຊື້ຊັບສິນ ອື່ນໆ ຍ້ອນການຄ້າ ທີ່ອ່ອນແອລົງ ແລະຄວາມວຸ້ນວາຍທາງດ້ານການເງິນ ຂອງໂລກ ກຳປັ່ນຂົນສົ່ງ LIBERTY SUN ຂອງສະຫະຣັດ ກຳລັງເດີນທາງໄປຍັງເມືອງ MOMBASA ປະເທດເຄນຢາ ຫລັງຈາກ ລອດພົ້ນຈ າກການໂຈມຕີ ໂດຍພວກໂຈນທະເລ ຢູ່ນອກ ແຄມຝັ່ງ ໂຊມາເລັຽ ເວລານີ້ ກຳປັ່ນ ລຳດັ່ງກ່າວ ຢູ່ພາຍໃຕ້ການຄຸ້ມຄອງ ຂອງກອງທັບເຮືອ ສະຫະຣັດ ລຸນຫລັງທີ່ ພວກໂຈນທະເລ ໄດ້ພະຍາຍາມຈະຈີ້ເອົາໄປ ໃນຕອນແລງ ມື້ວານນີ້ ເຈົ້າຂອງ ກຳປັ່ນ ກ່າວວ່າ ກຳປັ່ນ LIBERTYSUN ໄດ້ຮັບ ຄວາມເສັຽຫາຍ ຈາກການຍິງ ໂຈມຕີ ດ້ວຍຣະເບີດມື ແລະປືນກົນແຕ່ບໍ່ມີຜູ້ໃດ ໄດ້ຮັບ ບາດເຈັບ ພວກລູກເຮືອ ກ່າວວ່າ ພວກເຂົາເຈົ້າໄດ້ປິດປະຕູ ກັນໂຕເອງ ຢູ່ໃນ ຫ້ອງເຄື່ອງຈັກ ຣະຫວ່າງ ທີ່ຖືກໂຈມຕີ ເຈົ້າໜ້າທີ່ ກອງທັບ ສະຫະຣັດ ກ່າວວ່າ ເຮືອພິຄາດ BAINBRIDGE ໄດ້ ຮັບຄຳສັ່ງໃຫ້ຊ່ອຍເຫຼືອ ກຳປັ່ນ LIBERTY SUN ແລະເວລານີ້ ກຳລັງ ໃຫ້ຄວາມຄຸ້ມກັນກຳປັ່ນລຳນີ້ຢູ່ ເຮືອພິຄາດ ຂອງກອງທັບເຮືອ ສະຫະຣັດ ລຳດຽວກັນນີ້ໄດ້ມີສ່ວນພົວພັນ ໃນການຊ່ອຍ ກັບຕັນ ກຳປັ່ນບັນທຸກ ຂອງສະຫະຣັດ ທ່ານ RICHARDPHILLIPS ທີ່ຖືກຈັບ ເປັນໂຕປະກັນ ໂດຍພວກ ໂຈນທະເລ ໂຊມາເລັຽ ອອກມາ ໃນມື້ວັນອາທິດແລ້ວ ລາຍງານຂ່າວ ຈາກສຣີລັງກາ ແຈ້ງວ່າ ກຳລັງທະຫານ ຣັຖບານໄດ້ເລີ້ມທຳການ ໂຈມຕີ ພວກກະບົດ ເສືອທະມິລ ຄືນອີກ ໃນວັນພຸດ ມື້ນີ້ ຂະນະທີ່ການຢຸດຍິງ ເປັນເວລາ 2 ມື້ ສິ້ນສຸດລົງ ເວັບໄຊທ໌ ທີ່ນິຍົມ ພວກກະບົດລາຍງານວ່າ ທັງສອງຝ່າຍ ໄດ້ຍິງຕໍ່ສູ້ກັນ ຢ່າງໜັກໜ່ວງ ດ້ວຍຈະຣວດ ແລະປືນໃກ້ໆເຂດປອດ ການສູ້ຣົບ ບ່ອນທີ່ ມີພົລເຮືອນ ຫຼາຍສິບພັນຄົນ ຕົກຄ້າງຢູ່ ໃນມື້ວັນຈັນ ຜ່ານມານີ້ ຣັຖບານ ສຣີລັງກາ ໄດ້ຕົກລົງ ຢຸດເຊົາທຳການ ບຸກໂຈມຕີເປັນເວລາ 2 ມື້ ເພື່ອອະນຸຍາດໃຫ້ ພົລເຮືອນ ຍົກຍ້າຍ ອອກໄປຈາກ ເຂດສູ້ຣົບກັນແຄບໆ ຢູ່ໃນພາກເໜືອ ຂອງປະເທດ ລາຍງານຂ່າວ ແຈ້ງວ່າ ມີຜູ້ຄົນ ໃນຈຳນວນພຽງເລັກນ້ອຍ ເທົ່ານັ້ນ ໄດ້ຂ້າມເຂົ້າໄປ ໃນເຂດຄວບຄຸມ ຂອງຣັຖບານ ຣັຖບານໄດ້ປະຕິເສດ ຕໍ່ການຮຽກຮ້ອງ ຂອງພວກ ກະບົດທະມິລ ທີ່ຢາກໃຫ້ ນາໆຊາດເປັນຜູ້ຈັດແຈງ ໃຫ້ມີການ ຢຸດຍິງ ຢ່າງເປັນການ ຖາວອນ ກ່ອນໜ້ານີ້ເຈົ້າໜ້າທີ່ ກ່າວວ່າ ພວກກະບົດ ອາດຈະສວາຍໃຊ້ ການຢຸດຍິງ ເພື່ອເຕົ້າໂຮມກຳລັງກັນໃໝ່ ແລະທຳການ ສູ້ຣົບຕື່ມອີກ ເຈົ້າໜ້າທີ່ ອິນເດັຽ ກ່າວວ່າ ມີ 7 ຄົນ ເສັຽຊີວິດໃນວັນ ພຸດມື້ນີ້ ຢູ່ໃນພາກ ຕາເວັນອອກ ຂອງປະເທດ ຍ້ອນການ ກໍ່ຄວາມຮຸນແຮງໂດຍກຸ່ມກະບົດ ນິຍົມເໝົາເຊຕຸງ ຂະນະທີ່ ອິນເດັຽ ພວມກະກຽມ ຈັດການເລືອກຕັ້ງທົ່ວໄປ ພວກກະບົດ ໄດ້ໂຈມຕີ ດ້ວຍຣະເບີດ ຝັງດິນ ທີ່ແນໃສ່ ຕຳຣວດອິນເດັຽຊຶ່ງເຮັດໃຫ້ ມີຜູ້ເສັຽຊີວິດ 2 ຄົນ ມີພວກກະບົດ 5 ຄົນ ຖືກຂ້າຕາຍ ໃນການຍິງຕໍ່ສູ້ກັນ ທີ່ຕິດຕາມມາ ກັບຕຳຣວດ ສ່ວນໃນເຫດຮ້າຍ ທີ່ແຂວງ BIHAR ພວກກະບົດນິຍົມເໝົາເຊຕຸງ ໄດ້ໂຈມຕີ ຄ້າຍກຳລັງ ຮັກສາຄວາມສະງົບ ແຫ່ງນຶ່ງ ທີ່ຕັ້ງຂຶ້ນເພື່ອຮັກສາ ຄວາມເປັນຣະບຽບ ຮຽບຮ້ອຍ ໃນຣະຫວ່າງ ທີ່ມີການເລືອກຕັ້ງຊຶ່ງເຮັດໃຫ້ ທະຫານຄົນນຶ່ງ ໄດ້ຮັບບາດເຈັບ ການໂຈມຕີ ທັງສອງບ່ອນນີ້ໄດ້ມີຂຶ້ນ ໃນເຂດ ທີ່ມີກຳນົດວ່າ ຈະເລີ້ມທຳການ ປ່ອນບັດ ໃນມື້ອື່ນນີ້ຊຶ່ງເປັນ ຂັ້ນທຳອິດ ຂອງການເລືອກຕັ້ງ ທົ່ວໄປ ຂອງອິນເດັຽ ການປ່ອນບັດໃນມື້ອື່ນນີ້ ສ່ວນໃຫຍ່ແລ້ວ ແມ່ນຈະຢູ່ ໃນເຂດ ພາກຕາເວັນອອກ ແລະພາກເໜືອຂອງປະເທດ ຮວມທັງເຂດ ທີ່ທຸກຍາກ ທີ່ສຸດຂອງອິນເດັຽ ເຮົາຍັງມີຂ່າວອື່ນໆອີກ ເຊີນຟັງລາຍລະອຽດໄດ້ ໂດຍຄລິກບ່ອນສຽງ